IZVEDBENA UREDBA KOMISIJE (EU) 2020/1825

z dne 2. decembra 2020

o spremembi členov 7 in 8 Izvedbene uredbe (EU) 2019/2072 glede začasnih ukrepov v zvezi z vnosom nekaterih rastlin, rastlinskih proizvodov ali drugih predmetov na ozemlje Unije in njihovimi premiki po njem

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin (1) ter zlasti člena 40(2) in člena 41(2) Uredbe,

ob upoštevanju naslednjega:

(1) Člen 7 Izvedbene uredbe Komisije (EU) 2019/2072 (2) v povezavi s Prilogo VI k navedeni uredbi določa seznam rastlin, rastlinskih proizvodov in drugih predmetov, katerih vnos na ozemlje Unije je prepovedan, ter tretjih držav, skupin tretjih držav ali določenih območij tretjih držav, za katere velja prepoved, kot je določeno v členu 40(2) Uredbe (EU) 2016/2031.

(2) Člen 8(1) Izvedbene uredbe (EU) 2019/2072 v povezavi s Prilogo VII k navedeni uredbi določa seznam rastlin, rastlinskih proizvodov in drugih predmetov s poreklom iz tretjih držav ter ustreznih posebnih zahtev za njihov vnos na ozemlje Unije, kot je določeno v členu 41(2) Uredbe (EU) 2016/2031.

(3) Člen 8(2) Izvedbene uredbe (EU) 2019/2072 v povezavi s Prilogo VIII k navedeni uredbi določa seznam rastlin, rastlinskih proizvodov in drugih predmetov s poreklom z ozemlja Unije ter ustreznih posebnih zahtev za njihove premike po ozemlju Unije, kot je določeno v členu 41(2) Uredbe (EU) 2016/2031.

(4) Od sprejetja Izvedbene uredbe (EU) 2019/2072 je postalo jasno, da je treba v določenih izjemnih primerih sprejeti določene izvedbene akte o začasnih prepovedih ali posebnih zahtevah glede vnosa nekaterih rastlin, rastlinskih proizvodov ali drugih predmetov na ozemlje Unije ali njihovih premikov po njem na podlagi člena 28(1), 30(1), 40(2), (41)2, 42(3), 42(4) ali 49(1) Uredbe (EU) 2016/2031, da se obravnavajo posebna fitosanitarna tveganja, ki še niso ustrezno ocenjena. Tako bo mogoče fitosanitarna tveganja, na katera se nanašajo navedene prepovedi ali posebne zahteve, nadalje oceniti in določiti njihov fitosanitarni status.

(5) Člena 7 in 8 Izvedbene uredbe (EU) 2019/2072 bi morala zato določati, da se zadevne prepovedi ali posebne zahteve uporabljajo brez poseganja v navedene akte.

(6) Izvedbeno uredbo (EU) 2019/2072 bi bilo zato treba ustrezno spremeniti.

(7) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2019/2072 Izvedbena uredba (EU) 2019/2072 se spremeni: 1. v členu 7 se doda naslednji pododstavek: „Prvi odstavek se uporablja brez poseganja v katere koli druge akte o začasnih prepovedih vnosa nekaterih rastlin, rastlinskih proizvodov ali drugih predmetov na ozemlje Unije, sprejete na podlagi člena 40(2), 42(3) ali 49(1) Uredbe (EU) 2016/2031, da bi se obravnavala posebna fitosanitarna tveganja, ki še niso v celoti ocenjena.“; 2. člen 8 se spremeni: (a) v odstavku 1 se doda naslednji pododstavek: „Prvi pododstavek se uporablja brez poseganja v katere koli druge akte o začasnih posebnih zahtevah za vnos nekaterih rastlin, rastlinskih proizvodov ali drugih predmetov na ozemlje Unije, sprejete na podlagi člena 41(2), 42(4) ali 49(1) Uredbe (EU) 2016/2031, da bi se obravnavala posebna fitosanitarna tveganja, ki še niso v celoti ocenjena.“; (b) v odstavku 2 se doda naslednji pododstavek: „Prvi pododstavek se uporablja brez poseganja v katere koli druge akte o začasnih posebnih zahtevah za premike nekaterih rastlin, rastlinskih proizvodov ali drugih predmetov po ozemlju Unije, sprejete na podlagi člena 28(1), 30(1), 41(2), 42(4) ali 49(1) Uredbe (EU) 2016/2031, da bi se obravnavala posebna fitosanitarna tveganja, ki še niso v celoti ocenjena.“

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. decembra 2020 Za Komisijo Predsednica Ursula VON DER LEYEN

(1) Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (UL L 317, 23.11.2016, str. 4).

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).